Honderde reeds betrokke by eis teen EskomFoto: Rawpixel/Unsplash.com Die prokureursfirma De Beer Attorneys sê nagenoeg 300 individue en sakeondernemings het hom reeds gekontak oor moontlike betrokkenheid by ŉ groepeis teen Eskom. Elaine Bergenthuin, besturende vennoot van die firma, het gesê dit sal ideaal wees as ŉ openbare belangegroep uiteindelik namens die honderde eisers as die aansoeker in die saak kan optree. “Eskom, as ŉ staatbeheerde onderneming, het ŉ wettige verpligting om elektrisiteit aan Suid-Afrikaners te verskaf. Ten spyte hiervan het ons land ongekende kragonderbrekings en beurtkrag ervaar weens ŉ klaarblyklik nimmereindigende energiekrisis by die nasionale kragverskaffer,” het die firma in ŉ verklaring gesê. Bergenthuin het gesê die firma maak reg vir ŉ groepeis teen Eskom vir die voorkombare verliese wat ondernemings en individue weens beurtkrag gely het. As ŉ onderneming byvoorbeeld ŉ spesifieke kontrak met Eskom het oor die verskaffing van elektrisiteit, sal Eskom se “nalatige optrede” wat gelei het tot die kragonderbreking, die basis van die eis vorm. Elke saak sal egter op eie meriete beoordeel word. Bergenthuin het gesê hulle sal moet bewys dat Eskom se optrede onredelik of nalatig was. Eskom sou in dié geval moontlik aanvoer dat beurtkrag nié uit nalatigheid voortspruit nie, omdat dit ŉ rasionele, verantwoordelike reaksie is op die elektrisiteitskrisis en ŉ manier is om te verseker dat die stelsel nie heeltemal ineenstort nie. Sy het gesê dit kan wel aangevoer word dat die elektrisiteitskrisis egter deur Eskom sélf veroorsaak is, weens sy versuim om die infrastruktuur in stand te hou. “Hulle kan dus steeds vir die verliese verantwoordelik gehou word,” het Bergenthuin gesê. Sy het gesê die oogmerk is nie om nóg druk op belastingbetalers te plaas met ŉ skadevergoedingseis nie, maar dat uitvoerende hoofde aanspreeklik gehou moet word. Bergenthuin het gesê die firma se regstegniese spesialiste besluit ook nog in watter hof, die konstitusionele- of hooggeregshof, ŉ aansoek gebring kan word. Dit kan egter maande duur voor die aansoek in die hof beland. Bergenthuin het gevra dat diegene wat by die geding betrokke wil raak, ŉ e-pos stuur na [email protected]